22 એપ્રિલની સવારે મહારાષ્ટ્રના ગઢચિરોલી જિલ્લાના ભામરગઢ તાલુકામાં બોરિયા અને કસનસુર ગામ વચ્ચે ક્યાંક માઓવાદીઓના એક જૂથની છાવણી હતી, તેમાં કેટલાક નાસ્તો કરી રહ્યા હતા જ્યારે બાકીના આરામ કરતા હતા. આ છાવણીની ટીપ મળતા જ સેન્ટ્રલ રિઝર્વ પોલીસ ફોર્સ અને બેરલ ગ્રેનેડ લોન્ચરોથી સજ્જ સી-60 કમાન્ડોના મોટા દળે માઓવાદીઓની ફરતે ઘેરો ઘાલ્યો અને અંધાધૂંધ ગોળીબાર કરીને બધાને મોતને ઘાટ ઉતારી દેવાયા. પોલીસે દાવો કર્યો છે કે એન્કાઉન્ટરમાં 16 માઓવાદીઓને ઠાર માર્યા ગયા છે. ઘટનાસ્થળે પસંદગીના પત્રકારોના એક જૂથને લઇ જવામાં આવ્યુ હતું જેમણે વફાદારીપુર્વક અધિકૃત વર્ણન કર્યું. પછીના દિવસે, પોલીસે દાવો કર્યો કે એન્કાઉન્ટરમાં વધુ છ માઓવાદીઓને ઠાર મારવામાં આવ્યા છે. આ વખતે જમલગટ્ટાના જંગલોમાં રાજારામ ખંડોલામાં ઓપરેશન હાથ ધરાયું હતું. પછી, 24 એપ્રિલે પોલીસે જાહેર કર્યું કે તેમને ઈન્દ્રાવતિ નદીમાંથી 15 મૃતદેહો મળી આવ્યા છે, જે 22મી એપ્રિલે થયેલા અન્ય એક એન્કાઉન્ટરમાં માર્યા ગયેલા માઓવાદીઓના હતા. ત્યારબાદ નદીમાંથી ત્રણ વધુ મૃતદેહો મળી આવ્યા. આમ બે એન્કાઉન્ટરમાં કુલ 40 "માઓવાદીઓ" માર્યા ગયા હતા. "એન્કાઉન્ટર સ્પેશિઆલિસ્ટો"માટે એવોર્ડ્સ અને બઢતીઓ પાક્કી હોઈ ઉજવણીનો પ્રસંગ હતો!